
บทคัดย่อ
โครงการวิจัย                :         การศึกษาปัจจัยที่มีผลต่อความสำเร็จการจัดสวัสดิการสังคมขององค์กร  

 ชุมชน
                                     :         พ.ศ. 2548
---------------------------------------------------------------------------------------------------------------

                 การศึกษานี้มีวัตถุประสงค์ 2 ประการ  คือ  1) ศึกษาปัจจัยที่มีผลต่อความสำเร็จการจัดสวัสดิการสังคมขององค์กรชุมชน  2) ศึกษารูปแบบการจัดสวัสดิการสังคมขององค์กรชุมชน กลุ่มตัวอย่างที่ใช้ในการศึกษา คัดเลือกจากองค์กรชุมชนที่มีความหลากหลายและประสบความสำเร็จในการจัดสวัสดิการสังคม โดยเน้นองค์กรที่เริ่มต้นโดยภาคประชาชนซึ่งจัดสวัสดิการชุมชนให้กับกลุ่มเป้าหมายหลัก 5 กลุ่มของกระทรวงการพัฒนาสังคมและความมั่นคงของมนุษย์  คือเด็ก เยาวชน  คนพิการ ผู้ด้อยโอกาสและผู้สูงอายุ ใน 4 ภาคของประเทศ ได้แก่ ภาคใต้ ภาคเหนือ ภาคตะวันออกเฉียงเหนือ ภาคกลางและกรุงเทพมหานครและปริมณฑล ผู้ให้ข้อมูลเป็นเจ้าหน้าที่หรือกรรมการบริหารองค์กรชุมชน องค์กรละ 1 คน และผู้ได้รับผลจากการพัฒนาขององค์กรชุมชนละ 1 คน รวม 100 คน เก็บข้อมูลโดยวิธีจัดกลุ่มสนทนาและสัมภาษณ์เชิงลึก ประมวลและวิเคราะห์ผลเชิงคุณภาพและโดยการวิเคราะห์ผลเชิงเนื้อหา (Content Analysis) จากตัวอย่าง ส่วนการวิเคราะห์เชิงปริมาณ (Quantitative Analysis) โดยการวิเคราะห์ระดับปัจจัยที่มีผลต่อความสำเร็จในการจัดสวัสดิการสังคมขององค์กรชุมชน
         ผลการศึกษา 

1.  ปัจจัยที่มีผลต่อความสำเร็จการจัดสวัสดิการสังคมขององค์กรชุมชน มีดังนี้ 

1.1. ปัจจัยที่เป็นเป้าหมายร่วมในการจัดสวัสดิการสังคมขององค์กรชุมชน มี 3 ระดับ 1)  ระดับปัจเจก  มีปัจจัยร่วมคือ การดับทุกข์ เพื่อแก้ปัญหาเฉพาะหน้าให้เกิดความมั่นคงของตนเองและครอบครัว 2) ระดับชุมชน  มีปัจจัยร่วมคือ การสร้างสุขภาวะ ความเอื้ออาทร เศรษฐกิจแบบพอเพียง ลดการบริโภคแบบวัตถุนิยม เพื่อให้เกิดการพึ่งตนเองและการพัฒนาแบบยั่งยืนของชุมชน ภายใต้การเรียนรู้ การเอื้ออาทรและการแลกเปลี่ยนเผยแพร่ความรู้ร่วมกัน  3)ระดับสังคม มีปัจจัยร่วมคือ การสร้างชุมชนให้เข้มแข็ง ยั่งยืน คนในชุมชนมีความสุข เกิดความมั่นคงทางจิตใจ อันส่งผลให้เกิดสันติสุขในสังคมทุกคนมีคุณค่าและมีส่วนร่วมในการจัดสวัสดิการสังคม โดยผ่านองค์กรชุมชน

1.2. ปัจจัยที่เกิดจากฐานคิดการจัดสวัสดิการสังคมขององค์กรชุมชน  1) การสร้างจิตสำนึก      2) การพัฒนาแบบยั่งยืน 3) ความศรัทธา ความเชื่อ ต่อผู้นำและปราชญ์ชาวบ้าน 4) การจัดสวัสดิการสังคม ตามหลักของศาสนา ภูมิปัญญาและวัฒนธรรมท้องถิ่น 5) การใช้คุณธรรมนำกฎหมาย 6) สวัสดิการสังคมตั้งอยู่บนฐานของการเคารพให้เกียรติซึ่งกันและกัน

1.3. ปัจจัยภายในที่มีผลต่อการจัดสวัสดิการสังคมขององค์กรชุมชน ได้แก่ ปัจจัยองค์กรและการบริหารจัดการ ภาวการณ์นำ ปัจจัยการรวมกลุ่มของสมาชิก ปัจจัยกระบวนการแลกเปลี่ยนเรียนรู้และการปรับตัว ปัจจัยการขยายผลและขับเคลื่อนสู่เป้าหมาย 


1.4. ปัจจัยภายนอกที่มีผลต่อการจัดสวัสดิการสังคมขององค์กรชุมชน ได้แก่ การได้รับการยอมรับจากบุคคลภายนอกองค์กร ความสอดคล้องกับนโยบายและแผนพัฒนาเศรษฐกิจและสังคมแห่งชาติ นโยบายของรัฐบาล การได้รับการหนุนเสริมและสนับสนุนจากภาคส่วนต่างๆ 

1.5. ปัจจัยกระตุ้นการจัดสวัสดิการสังคมขององค์กรชุมชน ได้แก่ ปัญหาความขัดแย้งภายในและภายนอกชุมชน ภาวะวิกฤติทำให้เกิดปัญหาร่วมในชุมชน

1.6. ปัจจัยความสำเร็จร่วมของการจัดสวัสดิการสังคมขององค์กรชุมชน ได้แก่ การสร้างจิตสำนึกการเป็นองค์กรชุมชน การพัฒนาแบบยั่งยืนเพื่อการพึ่งตนเอง ความศรัทธา ความเชื่อ ในผู้นำ ปราชญ์ชาวบ้าน ภูมิปัญญาและวัฒนธรรมท้องถิ่น

2. กระบวนการที่นำไปสู่ความสำเร็จในการจัดสวัสดิการสังคมขององค์กรชุมชน ประกอบด้วยขั้นตอนหรือบันไดความสำเร็จร่วม ได้แก่ การวิเคราะห์สถานการณ์และวิกฤติของชุมชนโดยกรรมการและผู้นำชุมชน การมีส่วนร่วมของสมาชิกชุมชนในทุกระดับและทุกกลุ่มเป้าหมายรวมทั้งภาคีพัฒนาภายในและภายนอกชุมชน ความซื่อสัตย์และจริงใจ การมีจิตสาธารณะ  ผลประโยชน์ร่วมกันของสมาชิก กรรมการและผู้นำชุมชน อย่างเท่าเทียม โปร่งใสและตรวจสอบได้ รวมทั้งการมีวิสัยทัศน์และแนวทางการจัดสวัสดิการสังคมขององค์กรเพื่อบรรลุเป้าหมายสูงสุดของชุมชน 

3. ระดับของปัจจัยที่มีผลต่อความสำเร็จในการจัดสวัสดิการสังคมขององค์กรชุมชน ในภาพรวม มีความคิดเห็นระดับสูง เรียงลำดับจากมากไปหาน้อย ดังนี้ คือ ชุมชนมีความเข้มแข็ง การมีจิตสำนึกร่วมกัน และการพัฒนาที่ยั่งยืน 


4. รูปแบบการจัดสวัสดิการสังคมขององค์กรชุมชน  ได้แก่  1)รูปแบบการจัดสวัสดิการองค์กรชุมชนโดยการรวมทุน  2)รูปแบบการจัดสวัสดิการโดยวัฒนธรรม / ศาสนา 3) รูปแบบการจัดสวัสดิการโดยฐานทรัพยากรธรรมชาติ / สิ่งแวดล้อม 4) รูปแบบการจัดสวัสดิการองค์กรโดยวิสาหกิจชุมชน 
และ 5)รูปแบบการจัดสวัสดิการสังคมโดยองค์กรภาครัฐ


5. ข้อเสนอในระดับปฏิบัติ

    5.1. ข้อเสนอต่อองค์กรชุมชน ให้ดำเนินการต่อไปนี้


1. จัดให้มีการทำแผนชีวิตเพื่อวิเคราะห์จุดแข็ง จุดอ่อนในการใช้จ่ายในทั้ง 3 ระดับ คือ ระดับบุคคล ระดับครอบครัว ระดับชุมชน


2. บูรณาการทุนการเงิน ที่มีอยู่ในชุมชนรวมกันเพื่อให้เห็นภาพรวมของความพร้อมในการจัดสวัสดิการชุมชน



3. จัดสรรเงินจากผลประโยชน์กำไรและรายได้จากการดำเนินงานต่างๆ มาจัดตั้งกองทุนสวัสดิการชุมชนให้ครอบคลุมผู้ด้อยโอกาสทุกกลุ่มในชุมชน


4. เสริมสร้างองค์กรชุมชนให้เป็นองค์กรแห่งการเรียนรู้ ในการจัดสวัสดิการสังคม 



5. ส่งเสริมให้ปราชญ์ชาวบ้าน ภูมิปัญญาท้องถิ่น ผู้นำชุมชน วิทยากรกระบวนการ เป็นผู้ถ่ายทอดแนวคิดและแนวทางการจัดสวัสดิการสังคมขององค์กรชุมชน  


6. จัดทำแผนสวัสดิการและแผนชีวิตชุมชนบรรจุเข้าไปในแผนแม่บทและแผนขององค์กรปกครองส่วนท้องถิ่น

   5.2. ข้อเสนอต่อองค์กรปกครองส่วนท้องถิ่น ขอให้ดำเนินการดังต่อไปนี้


1. บรรจุเรื่องการจัดสวัสดิการชุมชนเข้าสู่แผนงานขององค์กรปกครองส่วนท้องถิ่นทุกระดับ โดยใช้แผนแม่บทชุมชนเป็นตัวเชื่อม 


2. ผลักดันให้มีการจัดสรรงบประมาณสมทบเข้ากองทุนขององค์กรชุมชนโดยค่อยๆลดลงเมื่อมีความพร้อมเพิ่มขึ้น

6. ข้อเสนอแนะในระดับนโยบาย ขอให้รัฐบาลโดยกระทรวงการพัฒนาสังคมและความมั่นคงของมนุษย์ ดำเนินการดังต่อไปนี้


1. กำหนดให้สวัสดิการชุมชนเป็นแนวทางแก้ไขปัญหาความยากจนและเป็นวาระแห่งชาติ



2. ให้การสนับสนุนและส่งเสริมให้องค์กรชุมชนจัดสวัสดิการทุกเรื่องตั้งแต่เกิด จนตาย โดยเน้นกลุ่มด้อยโอกาส


3. จัดสรรงบประมาณจากส่วนกลางไปสู่องค์กรชุมชนโดยตรงด้วยวิธีจ่ายสมทบในสัดส่วนเหมาะสมที่จะก่อให้เกิดการขับเคลื่อนของเศรษฐกิจและทางสังคมควบคู่กันไปและรัฐบาลต้องลดความสำคัญในการใช้เงินเป็นเครื่องกระตุ้นบริโภค


4. ให้องค์กรชุมชนมีส่วนร่วมในการออกกฎหมายสวัสดิการชุมชนและบริหารการจัดสวัสดิการ


5. ส่งเสริมองค์กรชุมชนให้เป็นแหล่งแลกเปลี่ยนเรียนรู้ภาคประชาชนและสร้างองค์ความรู้เรื่องสวัสดิการชุมชน


6. จัดฝึกอบรมเจ้าหน้าที่ของกระทรวงการพัฒนาสังคมและความมั่นคงของมนุษย์ เพื่อให้เข้าใจและปรับเปลี่ยนบทบาทจากการให้สวัสดิการโดยรัฐมาเป็นผู้สนับสนุน ส่งเสริมและเป็น   พี่เลี้ยงชั่วคราวให้แก่องค์กรชุมชน 



7. ให้กระทรวงการพัฒนาสังคมและความมั่นคงของมนุษย์ควรผลักดันให้ภาคประชาชน โดยองค์กรชุมชนเข้ามารับบทบาทหลักในการจัดสวัสดิการชุมชนตามความพร้อมแต่ละองค์กร ฯลฯ
